b'\n_START_ARTICLE_\nArvo Lehto\n_START_PARAGRAPH_\nArvo Aksel Lehto (alk. Lund; 17. marraskuuta 1898 Tuusula \xe2\x80\x93 syksy 1941 \xc3\x84\xc3\xa4ninen, Neuvostoliitto) oli ty\xc3\xb6mies, toimitsija ja sosialistisen ty\xc3\xb6v\xc3\xa4en ja pienviljelij\xc3\xb6iden eduskuntaryhm\xc3\xa4n kansanedustaja._NEWLINE_Lehdon vanhemmat olivat muurari Karl Aksel Lund ja Ida \xc3\x96berg. K\xc3\xa4yty\xc3\xa4\xc3\xa4n kansakoulun h\xc3\xa4n ty\xc3\xb6skenteli ty\xc3\xb6miehen\xc3\xa4 ja toimitsijana Helsingiss\xc3\xa4 vuoteen 1918 saakka; viimeksi h\xc3\xa4n oli vuodesta 1916 valurina Helsingin veturivarikolla. Suomen sis\xc3\xa4llissotaan Lehto osallistui punaisten riveiss\xc3\xa4 ja sai sodan j\xc3\xa4lkeen elinkautisen vankeustuomion 1919. Lehto armahdettiin 1925 ja sen j\xc3\xa4lkeen h\xc3\xa4n liittyi SKP:hen 1926 ja oli toimitsijana Helsingiss\xc3\xa4 vuoteen 1930 saakka. Lehto k\xc3\xa4vi 1928 Neuvostoliitossa osallistuen Kominternin 6:teen kongressiin. H\xc3\xa4n oli sosialistisen ty\xc3\xb6v\xc3\xa4en ja pienviljelij\xc3\xb6iden eduskuntaryhm\xc3\xa4n kansanedustajana 1929\xe2\x80\x931930 edustaen Uudenmaan l\xc3\xa4\xc3\xa4nin vaalipiiri\xc3\xa4._NEWLINE_Lapuan liikkeen edustajat sieppasivat Lehdon 28. kes\xc3\xa4kuuta 1930 ja 5. hein\xc3\xa4kuuta vastaisena y\xc3\xb6n\xc3\xa4 h\xc3\xa4net muilutettiin Neuvostoliiton rajan yli. Lehto toimi Neuvostoliitossa Petroskoin Uritski-klubin johtajana 1930, puoluesihteerin\xc3\xa4 Matrossa, ammattiliittotoimitsijana Petroskoissa 1932\xe2\x80\x931934 ja Totuus-lehden toimittajana 1935. H\xc3\xa4n opiskeli my\xc3\xb6s L\xc3\xa4nnen v\xc3\xa4hemmist\xc3\xb6kansallisuuksien yliopistossa 1932. Vuonna 1937 Lehto l\xc3\xa4hetettiin Suomeen puolueteht\xc3\xa4viss\xc3\xa4 ja seuraavana vuonna h\xc3\xa4n siirtyi Ruotsiin. Ruotsissa Lehto pid\xc3\xa4tettiin ja sen j\xc3\xa4lkeen kun h\xc3\xa4nen turvapaikka-anomuksensa oli hyl\xc3\xa4tty, Lehto joutui palaamaan 1940 Neuvostoliittoon. Lehto oli sitten vuonna 1940 Neuvosto-Karjalassa Totuus-lehden toimittajana ja Petroskoin radiokomitean suomalaisen osaston johtajana._NEWLINE_Lehto oli naimisissa vuodesta 1930 Hilda Maria Kek\xc3\xa4l\xc3\xa4isen kanssa ja heill\xc3\xa4 oli yksi tyt\xc3\xa4r. Lehdon perhe j\xc3\xa4i asumaan Suomeen._NEWLINE_Lehto kuoli syksyll\xc3\xa4 1941 suomalaisten vallatessa Petroskoin kaupunkia Neuvosto-Karjalassa. H\xc3\xa4n oli kaupungista l\xc3\xa4hteneen lautan kyydiss\xc3\xa4, joka syttyi tuleen pommituksessa, ja hyp\xc3\xa4tty\xc3\xa4\xc3\xa4n veteen h\xc3\xa4n hukkui \xc3\x84\xc3\xa4nisj\xc3\xa4rveen.'